Document ID: /roh_data/filtered/fineweb-2-filterrobots_roh.jsonl.gz/13785

Dapi il 2011 haja la Fundaziun Scalottas fatg ina perdita da dapli che dus milliuns francs. Ina gronda sfida per l’avegnir saja la nova lescha d’integraziun da persunas cun impediments, ha ditg Luzi Tscharner, il directur da la Fundaziun Scalottas.
Naginas purschidas novas
Plinavant ha la fundaziun infurmà davart la nova strategia 2015 – 2018. En l’avegnir vul la fundaziun sa focusar sin las cumpetenzas existentas, e betg far pli grondas midadas tar las purschidas actualas.
Il cussegl da la fundaziun saja però avert per cooperaziuns cun ulteriuras instituziuns dal chantun, per uschia nizzegiar sinergias. Ultra da quai ha la fundaziun infurmà davart la cumpra da l’onn passà da la chasa Tanno. Da manaivel da las chasas existentas vegn renovada la chasa, nua ch’i vegn a dar plaz per ulteriuras otg persunas che dovran sustegn durant 365 dis a l’onn.
Actualmain porscha la Fundaziun Scalottas plaz a 12 uffants e 73 creschids cun impediments. Duas gruppas d’abitar èn spezialisadas sin blessuras dal tscharvè. La fundaziun ha in’atgna scola speziala per ils uffants.